Kważi wieħed fil-mija tal-popolazzjoni jsofru minn problemi ta’ mard bħall-Anorexia, Bulimia u ‘Eating Disorders’ oħra iżda 8 fil-mija biss minnhom fittxew l-għajnuna. F’seminar li kien organizzat għal-professjonisti fil-qasam tas-saħħa intqal ukoll li l-problema qed tkompli taggrava għax filwaqt li dawn il-problemi jolqtu l-aktar liż-żgħażagħ, (fil-maġġor parti tfajliet) ta’ bejn il-15 u d-19-il sena, din l-età qegħda dejjem tonqos. Matul is-seminar immirat biex jwassal informazzjoni dwar it-terapija sħiħa li tingħata lill-aspetti kollha lil min isofri mill mard tal-eating disorders  u l-obeżita, kienu diskussi l-esperjenzi u l-ħidma li ssir f’Dar Kenn għal Saħħtek. Dar Kenn Għal Saħħtek għandha tim ta’ professjonisti minn kull qasam, fosthom psikjatri, dietitians, nutritionists, occupational therapsits, psikologi, fiżjoterapisti, infiermiera, nursing-aides u oħrajn li huma impenjati biex jipprovdu kura integrata u inklussiva f’ambjent ta’ residenza pjaċevoli u ta’ l-ogħla kwalita’. Darleen Zerafa, id-Direttur ta’ Dar Kenn għal Saħħtek qalet li fl-ewwel ftit xhur ta’ ħidma tagħha, Dar Kenn Għal Saħħtek ipprovdiet b’xejn il-kura lil 15-il persuna li kienu qed isofru minn Anorexia u Bulimia. Gastroenterologist f’Dar Kenn għal Saħħtek, Dr. Samuel Aquilina, qal li hemm rabta bejn kwistjonijiet ta’ saħħa mentali u problemi ta’ diżordni fin-nutrizzjoni. Speċifika li bejn 40 u 80 fil-mija tal-każijiet ikun hemm ukoll problema ta’ dipressjoni u/jew ansjetà. F’diskors li għamel il-President Emeritus George Abela, fisser kif dan il-proġett li kien ingħata ħajja matul il-presidenza tiegħu, huwa ċentru ta’eċċellenza . L-uniċita tiegħu mhix ġejja biss mill-mod kif inhu mibni, iżda anke fuq it-tip ta’ kura ħolistika li tingħata b’xejn għal min għandu bżonnha fejn il-pazjent huwa c-centru tat-terapija. Semma wkoll, li ghal ewwel darba qeghda tingabar data rigward il-popolazjoni Maltija li ssoffri min dawn il-kundizzjonijiet filwaqt li ser ikunu qeghdin isiru studji u ricerki fl-istess centru. Kompla billi ħeġġeġ lil dawk li jkunu għaddejin minn dawn il-kundizzjonijiet sabiex jagħmel kuraġġ u jersaq għal għajnuna..